Световният рекорд на Гинес за "Най-голяма ДНК верига, съставена от хора" бе подобрен днес във Варна.

На южния плаж в града се събраха 4 хиляди души, които образуваха формата на двойноверижната структура, информира БТА.

Българската идентичност на рекорда бе изразена чрез цветовете на националния флаг, преплетени във водородните връзки - най-здравите в природата.

Участниците в рекорда бяха разпределени в осем сектора. Групите бяха в тениски с различни цветове. Рекордьорите изпълниха и специална хореография.

Те "раздвижиха" ДНК-веригата по различни начини, като акцентът винаги падаше върху националното знаме.

Рекордът бе поставен в присъствието на съдията от "Гинес" Джак Брокбенк. Той припомни, че досега световният рекорд за "Най-голяма ДНК верига, съставена от хора" е принадлежал на Турция.

Структурата е била образувана в Анкара през 2013 г. от 3 034 души. Брокбенк поздрави всички присъстващи, че са се обединили и са се справили успешно с нелеката задача за подобряване на рекорда, като са показали дух, екипност и желание за победа.

Организатор на събитието за подобряване на рекорда на Гинес бе Медицинският университет във Варна. Инициативата премина под мотото "Бъди част от бъдещето".

